La Filmoteca de Catalunya acull dues obres d’art de Benet Rossell després que la família de l’artista hagi cedit a l'edifici del Raval les peces ‘Chaussure’ (1969) i ‘1000 a Miró. The storyabroad’ (1993 - 2009). D'aquesta manera, aquestes dues obres de Rossell s'han incorporat a la col·lecció permanent de la Filmoteca. Rossell (Àger, 1937) era un artista polifacètic i en la seva obra va establir un constant diàleg personal, avantguardista i agosarat, entre diverses disciplines: dibuix, gravat, escriptura, 'performance', escultura, música, teatre, poesia i un particular èmfasi en el cinema. Benet Rossell va estudiar Dret, Econòmiques i Sociologia, i es va traslladar a París a la dècada dels seixanta, on va completar la seva formació en teatre i cinema. Juntament amb Antoni Miralda, Jaume Xifra i Joan Rabascall va establir les bases de l’art conceptual català, i als anys setanta va intensificar la seva vinculació, sovint experimental, amb el cinema. Un àmbit en què també va col·laborar amb Francesc Betriu en tasques de guió i direcció artística, en llargmetratges professionals com 'Corazón solitario' o 'Furia española'.   Rossell va morir el 2016, i aquest agost passat, en complir-se un any de la seva mort, la Filmoteca de Catalunya va homenatjar-lo amb una sèrie de sessions que incloïen alguns dels curts dels fons que l’artista va dipositar en vida al Centre de Conservació i Restauració. Ara s’amplia aquest valuós llegat amb les dues peces d’art cedides per la seva vídua, Cristina Giorgi, i que s’han incorporat a l’exposició permanent de l’edifici del Raval, situat a l’espai Delmiro de Caralt i a la Biblioteca del Cinema. ‘Chaussure’ conté la tècnica del paper maixé amb films de diferents formats. La sabata, el peu o el mitjó eren elements recurrents d’aquest artista nascut en una contrada eminentment rural, on els únics bens garantits eren la llum infinita de la vall i la terra ferma sota els peus. Aquest vincle amb la llum i la terra el va acompanyar tota la vida i va donar lloc a obres com 'Empremta' del peu de Benet Rossell sobre el plànol de París (Itinerari quotidià de l’artista), del 1972; 'Composition 4', del 1987, un mitjó on pul·lulen pictogrames minúsculs a la manera d’una autobiografia gràfica, o el vídeo 'Gotan & Tango, Tango & Gotan', del 2011, on porta el guió del tango que ballarà inscrit a la sola de les sabates. Iniciat en els preceptes del cinema directe, Rossell va voler capturar la vida amb la llum de la seva càmera i va traçar pas a pas, fotograma a fotograma, amb peus ferms i sabates grosses, aquelles històries viscudes o imaginades impreses en les tires de pel·lícula que ordenen el fons d’aquest poema visual o brollen des dels budells de la 'Chaussure'. L’obra es va presentar per primera vegada a la Galerie Bazarine de París l’any 1969. Per la seva banda, ‘1000 a Miró. The storyabroad’ es tracta d'una edició de 8 exemplars, numerats i signats per l’artista. L'obra és un llibre d'artista , que inclou el vídeo 1000 a Miró, realitzat el 1993 en homenatge a Joan Miró, i el seu “storyabroad” original, dut a terme el 2009. '1000 a Miró' és un vídeo realitzat en col·laboració amb la productora Oframe Store, amb els darrers avenços en postproducció de l’època que permetien la producció d’imatges al més alt nivell de qualitat.  El 2009 Rossell, fidel al seu tarannà investigador i a la seva fascinació pels mitjans, els suports i les tècniques més dispars, va decidir reprendre l’obra per transformar-la en un llibre d’artista, en forma d’arxiu consultable compost per mil imatges originals capturades del vídeo, a les quals afegeix una llegenda poètica i suggeridora que acaba composant un poema riu de mil versos, en versió trilingüe, que inclou la pel·lícula '1000 a Miró'. L’obra es va exposar per primer cop a la Galeria Senda de Barcelona el 2009.


La solidaritat no s'atura malgrat l'impacte del coronavirus. L'esclat de la crisi sanitària va fer caure les donacions de sang fins a un 30% la setmana passada, però en els darrers dies s'han normalitzat a l'entorn d'entre 800 i 1.000 diàries. "Necessitem un degoteig de donants cada dia per mantenir les reserves", apunta Núria Vilanova, coordinadora del Banc de Sang i de Teixits al Camp de Tarragona i les Terres de l'Ebre. En termes globals actualment n'hi ha per a nou dies, però la institució demana no afluixar perquè hi ha components que caduquen en cinc, com les plaquetes –imprescindibles pels malalts de càncer. El Banc demana a tothom que reservi hora a través del web per evitar esperes i aglomeracions, i minimitzar el risc de contagi. Per aquest motiu, s'ha activat el web donarsang.gencat.cat/apuntat, que inclou tots els hospitals que tenen un espai de donació i les campanyes previstes per als propers dies. El Banc de Sang recomana als usuaris que portin el qüestionari escrit de casa i, sinó, se'ls lliura un bolígraf d'un sol ús perquè puguin fer-ho 'in situ' al moment. A més, se'ls demana que mantinguin un mínim d'un metre de distància amb la resta de persones i se'ls pren la temperatura durant l'entrevista que es fa abans de l'extracció.  Segons les dades del Banc de Sang, el dia 10 es va tocar fons amb 700 donacions a Catalunya -un 30% menys-, però després han anat remuntant, amb un pic de 1.138 dimecres passat. "En aquests moments tan difícils hi ha hagut una resposta molt bona dels donants de sang; els esperem amb els braços oberts", apunta la metgessa Núria Vilanova. Aquests dies els criteris tampoc no han canviat i tothom pot donar sang si es troba bé i no té febre ni pren antibiòtics, recorden els facultatius.  A hores d'ara, Catalunya té reserves de sang per als propers nou dies, un nivell considerat normal. Per a grups sanguinis com l'universal, el O-, n'hi ha per a sis. Malgrat tot, preocupen les donacions en cas que s'estengui el virus i és per això que es fa una crida a mantenir un "degoteig" constant. A més, si bé el subministrament de glòbuls vermells es preveu que baixi atès que hi ha menys intervencions, les plaquetes mantenen les necessitats de sempre. A la seu de l'hospital Joan XXIII de Tarragona, per exemple, l'afluència va oscil·lant. Dilluns es va assolir una punta de 25 persones, però dijous de la setmana passada només van acudir-hi cinc persones. Aquest divendres han estat més d'una vintena, sobretot donants habituals. "Tot i que fa una mica de por venir a l'hospital amb tot això del coronavirus, la sang és necessària i m'he decidit a venir", explica en Víctor González. Un altre donant, Héctor Mateu, anima la ciutadania a donar sang "amb precaució, però que vinguin tranquils". En aquest centre s'ha esponjat la sala d'espera i s'han desplaçat cadires al passadís per ampliar les distàncies i que els pacients puguin accedir a l'espai d'extracció de forma esgraonada.  Alternatives a les campanyes suspeses en centres educatius i empreses Tot i que l'activitat continua als espais de donació, el Banc ha hagut de prescindir de totes les campanyes de donació en escoles, universitats i empreses que hi havia previstes, de manera que s'han activat alternatives en altres espais per poder mantenir el ritme necessari. També han sorgit iniciatives solidàries com la dels Nens del Vendrell. La colla castellera ha organitzat una col·lecta de donació per aquest dissabte a la tarda, de cinc a nou del vespre, al centre cívic l'Estació de la capital del Baix Penedès. En aquest cas també s'aconsella reservar hora i, de fet, la resposta està sent tan positiva que ja s'ha omplert pràcticament tota la jornada.

Summary: Crida del Banc de Sang: "Necessitem un degoteig de donants cada dia per mantenir les reserves"


L'Associació Catalana de Premsa Comarcal (ACPC) ha decidit suspendre el 10è Congrés de la Premsa Comarcal que estava previst celebrar proper dissabte 19 de setembre a Barcelona a causa de la pandèmia de la covid-19. No obstant, s'ha anunciat que la 38a Assemblea de l’entitat sí que es podrà dur a terme però de forma telemàtica a través de la plataforma Zoom el mateix dia i a la mateixa hora, dissabte 19 de setembre a les 10.30 hores, prèvia inscripció dels associats. Durant l’Assemblea també desvetllaran els guanyadors de la 10a edició dels Premis Premsa Comarcal a les millors portades de l’any i el reconeixement a les publicacions associades que compleixen anys, els quals lliuraran en el primer acte públic que puguin celebrar.

Summary: L’ACPC suspèn el Congrés de la Premsa Comarcal previst pel 19 de setembre a causa de la pandèmia


Dos adults i dos menors de 4 i 2 anys han quedat intoxicats per la mala combustió d’una estufa a casa seva a Arbúcies (Selva). Segons han informat els Bombers de la Generalitat, l’avís s’ha rebut a la 01.46 hores d’aquest diumenge en un habitatge situat al número 4 del carrer de Ramon Pagès, en ple centre de la població selvatana. Els quatre inquilins de la casa presentaven forts marejos i símptomes d’intoxicació per diòxid de carboni (CO2). El mal funcionament d’una estufa i la poca ventilació podrien ser les causes de l’incident. Dues ambulàncies del SEM han estat les encarregades de traslladar els quatre afectats a l’Hospital de Palamós, on han requerit ingressar a la càmera hiperbàrica. La dona –de 26 anys- i el menor de 2 anys són els que presentaven més dificultats i el seu pronòstic és menys greu. Els Bombers han acabat de revisar l’immoble i ventilat totes les estances.

Summary: Dos adults i dos menors de 4 i 2 anys, intoxicats per la mala combustió d’una estufa a casa seva a Arbúcies


L'ex diputat i advocat de la CUP Benet Salellas ha assegurat que a la causa judicial en què el Tribunal Suprem investiga el referèndum de l'1 d'octubre i la proclamació de la República s'hi està aplicant el "dret penal de l'enemic" del règim nacional socialista alemany. "Són causes on es jutja la gent pel que pensa, pel que és, i no per allò que han fet o per la seva responsabilitat en els fets", ha afirmat Salellas durant un concert de suport a Anna Gabriel celebrat aquest dissabte al vespre a Sallent (Bages). L'acte ha reunit 600 persones, a les quals Gabriel s'hi ha adreçat amb un missatge gravat des de Suïssa encoratjant-les a treballar "tossudament" per alliberar Sánchez, Cuixart, Junqueras i Forn. "Cap tribunal ni cap partit ha de tenir la clau de la nostra dignitat ni de la nostra llibertat", ha asseverat l'ex diputada cupaire, que aquesta setmana no ha anat a declarar davant el TS. Benet Salellas ha assegurat que l'aplicació del dret penal de l'enemic s'evidencia amb el fet que els líders de l'ANC i Òmnium i fins a vuit consellers hagin estat empresonats "perquè defensen el projecte independentista", i ha afegit que "s'estan justificant les imputacions pel fet de ser responsables d'un grup parlamentari i per haver implementat el seu programa electoral". Al mateix temps, l'ex diputat i advocat ha criticat que la causa judicial "ha decidit eliminar unes garanties que han costat molts anys guanyar, com la garantia de la independència judicial". En aquest sentit, ha assegurat que "el tribunal que pretenia jutjar l'Anna Gabriel no és independent", i ha aprofitat per referir-se a la plantada que diversos magistrats van fer ahir divendres al president del Parlament. "La cúpula judicial espanyola tampoc és independent, com ho va demostrar el president del TSJC davant de Roger Torrent", ha etzibat. Finalment, Salellas també ha senyalat la presó preventiva a què s'exposen els investigats com un altre exemple, ha dit, de l'aplicació del dret penal de l'enemic. "Ens estem apropant al model Guantànamo: quan votem allò que no agrada, devaluen el dret a votar; quan diem allò que no toca, ens diuen que potser la llibertat d'expressió no és central i poden enviar cantants a la presó", ha afirmat, assegurant que "a l'estat espanyol s'ha obert una pendent relliscosa propera a un règim molt diferent al d'una democràcia". En aquest sentit, Benet Salellas ha encoratjat els assistents al concert solidari en homenatge a Anna Gabriel a "no cedir ni un mil•límetre en la reivindicació del dret a l'autodeterminació" i els ha instat a "construir sinergies que facin de la repressió un boomerang". "Cal girar com un mitjó la voluntat de càstig i de venjança", ha afegit. La mateixa línia l'ha seguit el discurs d'Anna Gabriel, que s'ha adreçat als assistents amb un missatge enregistrat des de Suïssa, on ha demanat "no aturar-se fins que els presos surtin d'una presó on no haurien d'haver entrat". L'ex diputada sallentina ha demanat "treballar de forma determinada i tossuda", afirmant que "és la nostra responsabilitat poder fer un país millor". L'acte d'aquest dissabte al vespre l'ha organitzat la plataforma Sallent Respon, que aglutina diverses entitats i col•lectius polítics del municipi per donar suport a Anna Gabriel. Després del concert d'Ovidi 4, amb l'exdiputat cupaire David Fernández, bona part dels assistents han col•laborat amb un sopar popular, la recaptació del qual es destinarà a la caixa de resistència de la CUP per afrontar la causa de Gabriel i també la de Mireia Boya.  Crítiques a l'ordre de detenció D'altra banda, en una atenció a la premsa abans del concert, Benet Salellas ha aplaudit el ressò internacional que ha adoptat la investigació sobre Anna Gabriel d'ençà que l'ex diputada s'ha instal•lat a Suïssa i ha eludit la citació per declarar al Tribunal Suprem. Salellas, advocat de Gabriel a l'estat espanyol, ha apuntat que aquesta propera setmana detallaran per on passa l'agenda i l'estratègia a Suïssa, on celebra que "s'està obrint una discussió sobre si la causa del procés és o no un delicte polític". Pel que fa a l'ordre de detenció estatal que el jutge Pablo Llarena ha dictat arran de la incompareixença de Gabriel davant el TS, Salellas ha senyalat que el magistrat "és conscient de les dificultats que té la seva investigació" i ha criticat que estigui "utilitzant dues vares de mesurar, en funció de si la causa s'internacionalitza". "Si hi ha indicis per imputar i perseguir dins d'Espanya, els hi ha per fer-ho fora", ha remarcat, advertint que "una cosa són indicis, i una altra són sospites". En aquest sentit, Salellas ha apuntat que "si el que té Llarena són sospites és molt greu que hi hagi gent a la presó, perquè això està prohibit per l'ordenament jurídic".

Summary: Salellas afirma que a la causa judicial contra el procés independentista s'hi està aplicant el "dret penal de l'enemic"


La secció segona de la Sala Contenciosa Administrativa del Tribunal Suprem estableix que un hospital privat que deriva o facilita el trasllat de pacients a un hospital públic no està obligat a pagar l’assistència sanitària que se’ls hagi ofert excepte en aquells casos en que hi hagi un conveni. És a dir, excepte en aquelles assistències sanitàries realitzades per un hospital públic la atenció del qual correspongui “al centre privat d’acord a conveni o concert subscrit amb la respectiva administració sanitària”. El tribunal ha estimat el recurs d’IDCQ Hospitals i ha anul•lat la sentència del TSJ de Canàries, que va confirmar tres liquidacions de preus públics cobrats per l’assistència a pacients derivats a un centre públic.  L’alt tribunal ha estimat el recurs d’IDCQ Hospitals i ha anul•lat la sentència de la Sala Contenciosa del TSJ de Canàries, que va confirmar tres liquidacions de preus públics cobrats per l’assistència sanitària a pacients derivats de l’Hospital QuirónSalud Costa Adeja a un centre públic.  Els tres pacients van ser derivats a un centre públic sense que tinguessin assegurança que cobrís aquesta assistència ni tampoc dret a assistència a un centre integrat a la xarxa de centres públics.  En la sentència, la Sala remarca que es tracta de determinar si un centre privat, pel seu règim específic i de relació amb el pacient, amb el que no té un contracte d’assegurança de salut, ni rep una prima a canvi de donar-li assistència mèdica integral a diferència de les entitats asseguradores sanitàries, “pot ser considerat com un tercer obligat al pagament”, d’acord amb la normativa vigent.  El tribunal conclou que la norma en vigor que estableix els casos concrets en els quals s’atribueix la condició “de tercers obligats al pagament” persegueix “la necessitat de no destinar fons adscrits a la sanitat pública quan les prestacions sanitàries al pacient estiguin ja cobertes per altres mecanismes, públics o privats”. “És a dir, quan hagin de ser assumides per aquelles entitats que tenen la obligació legal o contractual de fer-ho”, diu la sentència.  La sentència, de la qual ha estat ponent el magistrat José Díaz Delgado, cita una situació similar resolta per la mateixa secció en la qual una entitat asseguradora va derivar pacients a un hospital públic. En aquest cas, però, els pacients eren beneficiaris del Sistema Públic de Salut i es va considerar que les asseguradores eren “tercer obligat a pagament” perquè hi havia un contracte entre l’assegurador i l’assegurat que pot obligar, depenent de les condicions de la pòlissa, a oferir una assistència integral a l’assegurat.  En aquest sentit, la sentència argumenta que, en els casos d’asseguradores, “si els pacients decideixen el seu trasllat a un hospital públic, aquestes entitats podria considerar-se que sí que estan utilitzant un recurs públic per realitzar una obligació legal o contractual que tenen assumida i, per tant, sense fer-se càrrec dels costos de mantenir els mitjans necessaris”.  Malgrat això, conclou que “en cap cas pot extrapolar-se al supòsit dels hospitals privats, que no tenen cap obligació legal, reglamentària, ni contractual d’assumir totes les prestacions sanitàries a un pacient a canvi d’una prima, sinó les que lliurement decideixi l’hospital i, en tot cas, limitades per la cartera de serveis, especialitat i unitats que tinguin autoritzada l’autoritat sanitària”.

Summary: El Suprem diu que els centres privats no han de pagar l’assistència de pacients enviats a la pública si no hi ha conveni


El Museu de la Garrotxa, dedicat als artistes d'Olot i comarca, ja llueix una nova imatge després de la reforma de l'exposició permanent que ha obligat a tancar les portes durant dos mesos i mig. Aquest espai situat al tercer pis de l'edifici Hospici al centre d'Olot, ocupa prop de 1.000 metres quadrats. Es tracta de la institució que custodia el llegat cultural que han deixat els artistes de la comarca més destacats. Des del 1986 que no s'actualitzava el seu discurs i només es mostrava el 4% del fons que hi ha. Aquest dissabte es farà la inauguració amb la reobertura de l'espai. Entre els autors representats hi ha Joaquim i Marian Vayreda, Josep Berga i Boix, Miquel Blay, Ramon Casas o Josep Clarà, entre d'altres. L'objectiu és oferir al visitant un recorregut expositiu "més didàctic, més accessible i inclusiu". Les reformes han consistit en millorar els espais i actualitzar el discurs museístic, que no s'havia modificat des del 1986. S’ha fet un replantejament museogràfic i de continguts global on la història artística de la ciutat i de la seva escola d’art n'és l'eix vertebrador. Fins ara, el museu tenia exposat tan sols un 4% de la seva col·lecció i una de les finalitats d’aquests canvis és completar l’exposició permanent amb obres guardades fins al moment als espais de reserva per tal d’ajudar a interpretar el discurs i a enriquir l’experiència del visitant.  A més, s’hi han incorporat també obres procedents de col·leccions privades, així com també d’altres museus, sobretot les cedides en dipòsit pel Museu Nacional d’Art de Catalunya. El Museu presenta una nova estructura de continguts amb diferents nivells de lectura i combina recursos (textos, obres, imatges, vídeos, material documental, etc.) per permetre una millor aproximació de les temàtiques. Les reformes també s’han fet amb la voluntat d’arribar a tots els públics, millorant la lluminositat de les sales, facilitant la lectura dels plafons i incorporant recursos per a persones amb disfuncionalitats auditiva i visual.  El nou discurs museístic comença al segle XVIII amb el tèxtil i l'Escola de Dibuix d'Olot, seguit del Paisatgisme a Catalunya i l'Escola d'Olot, amb autors com Joaquim i Marian Vayreda i Josep Berga i Boix, i el Modernisme amb Miquel Blay i l'obra 'La càrrega' de Ramon Casas. Continua amb el Noucentisme amb Josep Clarà i Francesc Vayreda i finalitza amb la II República Espanyola, l’Escola Superior de Paisatge i la postguerra. Aquest divendres s'han donat a conèixer els detalls de la reforma, que no és integral, sinó que el que s'ha fet ha estat aprofitar materials i suports ja existents.  L'objectiu és oferir al visitant un recorregut expositiu "més didàctic, més accessible i inclusiu". A més, s’ha pintat i adequat l’espai de recepció, s’han instal·lat taquilles, s’han fet nous plafons, peanes i vitrines, i s’han incorporat nous recursos museogràfics (pantalles, àudios, racons infantils i audiovisuals). El Museu de la Garrotxa, fundat l’any 1893, i amb seu a l’Hospici d’Olot, ha estat i és la institució a la que els olotins han confiat la custòdia i la gestió de l’important i variat patrimoni de la ciutat i la seva comarca. La missió del Museu ha esdevingut, amb el temps, explicar i donar a conèixer el patrimoni artístic en relació amb la història social i industrial de la comarca de la Garrotxa.  El Museu de la Garrotxa es troba ubicat al 3r pis de l’edifici Hospici i ocupa prop de 1.000 m2. Està inscrit al Registre de Museus de Catalunya, és secció del Museu Nacional d’Art de Catalunya i membre de la Xarxa de Museus d’Art de Catalunya i de la Xarxa Territorial de Museus de les comarques gironines.  Els treballs han tingut un cost de 40.000 euros, la meitat dels quals els ha aportat l'Ajuntament i l'altra meitat, la Generalitat.

Summary: El Museu de la Garrotxa finalitza la reforma de l'exposició permanent que des del 1986 no s'actualitzava


Un incendi va calcinar completament la teulada de dos habitatges situats al nucli de Casarilh, a Vielha e Mijaran, i també va afectar un tercer edifici. Segons els Bombers, l'avís del foc, que va tenir el seu origen en una xemeneia, va ser quan passaven deu minuts de les nou del vespre i no es va poder donar per controlat fins més enllà de dos quarts de dotze de la nit. Les flames, que va ser molt espectaculars perquè es va cremar totalment la teulada de fusta de dos edificis, no van provocar ferits. En total hi van participar 8 dotacions dels Pomièrs, patrulles dels Mossos d'Esquadra i vigilants municipals.

Summary: Un incendi crema la teulada de 2 cases i afecta un tercer edifici a Casarilh


Els grups parlamentaris de JxCat i ERC han registrat 20 propostes de resolució conjuntes pel ple de la infància. En una d’elles reclamen que el Parlament insti el Govern a reclamar a l’Estat que informi amb “claredat, transparència i previsió” dels fluxos d’arribada i dels moviments migratoris interns dins les seves fronteres, en referència als joves migrats, per tal de poder planificar amb antelació els dispositius d’acollida. A més, JxCat i ERC també reclamen que el ple insti la Generalitat a garantir que el professorat pugui dur a terme la seva tasca professional amb “plena llibertat”. Les propostes de tots els grups es votaran al ple d’aquest dimecres. Els dos grups independentistes també volen que el Govern promogui “hàbits saludables” a les escoles que englobin des dels horaris i la seva adaptació als ritmes diaris. Així mateix, JxCat i ERC proposen que el ple reclami que l’executiu de Quim Torra garanteixi que en les instal·lacions juvenils d'educació en el lleure es promoguin menús “saludables i inclusius” que respectin totes les al·lèrgies i intoleràncies, a fi que tots els infants hi puguin accedir amb els mateixos drets. Les dues formacions també volen que el Govern impulsi el disseny i la implementació d'un pla per a la promoció de la participació i la co-decisió reals dels infants i adolescents de Catalunya. També proposen que l’executiu incrementi la presència de referents femenins en tots els dissenys curriculars, i que estudiï la implementació de mecanismes per calcular la inversió pública en polítiques d'infància, adolescència i joventut equiparables als estàndards europeus.

Summary: JxCat i ERC volen que el Govern insti l’Estat a informar amb “claredat” dels fluxos d’arribada de joves migrats


El conseller d'Exteriors de la Generalitat, Raül Romeva, explica a quatre capçaleres europees –Le Monde, La Stampa, La Tribune de Géneve i Diario de Noticias, com serà el referèndum d'independència convocat pel president Puigdemont per a l'1 d'octubre. Romeva va concedir les entrevistes aquest divendres després que es conegués la data i la pregunta. El responsable d'Exteriors destaca  a La Stampa que el nou referèndum no serà "una rèplica" del 9-N; assegura que el resultat en aquesta ocasió "serà vinculant" (Diario de Noticias); tindrà "totes les garanties" i "implicacions legals " (La Tribune de Gèneve). En l'entrevista a Le Monde es pregunta quina serà la reacció europea "si l'Estat ens posa a la presó" per un referèndum "legítim i democràtic". Poc després que el president Puigdemont anunciés la data i la pregunta del referèndum, el conseller Romeva va concedir diverses entrevistes a la premsa europea per explicar aquest nou pas en el procés.  Al diari Le Monde Romeva explica que, un cop coneguda la data i la pregunta, "el xoc" entre la Generalitat i el govern de Rajoy "vindrà si algú que té la capacitat de resoldre aquest problema i no fa res". Afegeix que no se sap com Madrid intentarà impedir la votació i es pregunta per la reacció a Europa. Romeva creu que Europa s'ha de preguntar  "si pot acceptar" un país membre que no afronta aquest problema". Romeva explica a la premsa europea la diferència entre el 9-N del 2014 i el referèndum del proper 1 d'octubre. "Ara parlem d'un veritable referèndum, organitzat amb totes les garanties per part del Govern català, i tindrà implicacions legals", assegura a La Tribune de Gèneve, on afegeix que "si el sí guanya n'haurem d'encarar totes les conseqüències" i "es posaran en marxa els mecanismes necessaris perquè Catalunya comenci a funcionar de manera independent". A La Stampa recalca que el 9-N va ser una consulta organitzada per la societat civil i ara serà "un referèndum fet des del Govern i el Parlament" i el resultat "serà vinculant". Una idea semblant expressa al portuguès Diario de Noticias, on a més avança que el Tribunal Constitucional espanyol "no tindrà cap influència" un cop Catalunya se situï fora del camp legal a Espanya. Amb tot, assegura que si guanya el no "no passa res", Hi haurà "noves eleccions" i un "nou escenari".

Summary: Romeva explica a la premsa europea que el referèndum de l'1-O "no és una rèplica" del 9-N i que serà "vinculant"


L'economia espanyola creixerà el 3,1% del PIB el 2015, el 2,7% el 2016 i el 2,4% el 2016, segons les previsions que la Comissió Europea ha publicat aquest dijous. Brussel·les corregeix en dues dècimes aquest any i en tres el que ve les estimacions del govern espanyol, del 3,3% i del 3%, respectivament. I augura que l'atur es mantindrà encara en el 22,3% aquest any i en el 20,5% el següent, fins caure al 19% el 2017. Espanya tornarà a incomplir l'objectiu de dèficit públic tant aquest 2015, en cinc dècimes, com el 2016, en vuit dècimes més. Segons Brussel·les, el desequilibri serà encara del 4,7% aquest any (en comptes del 4,2%) i del 3,6% el que ve (2,8%), fins arribar al 2,6% el següent. "El creixement se suavitzarà, però la creació d'ocupació seguirà sent robusta", confia la Comissió Europea. "S'ha produït un capgirament remarcable de l’economia espanyola, amb el descens de la taxa de desocupació, en els darrers anys", ha celebrat el seu vicepresident Valdis Dombrovskis. Segons aquestes previsions, "el 2017 l’atur baixarà per sota del 20% per primera vegada des d’abans de la crisi, una taxa que continua sent molt alta, però tot i així és sis punts inferior a la del 2013", ha destacat Dombrovskis. Brussel·les, però, exigeix al govern espanyol més reformes i austeritat: "Espanya té prou potencial per mantenir aquesta recuperació de forma sostinguda i per millorar les seves condicions socials sempre que es continuïn duent a terme amb determinació reformes estructurals i es continuïn reduint els alts nivells de deute públic i privat". El deute públic espanyol podria començar-se a reduir a partir del 2017: aquest any serà del 100,8% del PIB, el que ve encara s'enfilarà fins el 101,3%, però el següent es moderarà fins el 100,4%, segons els càlculs de l'executiu comunitari. Els preus cauran el 0,5% aquest 2015, però la inflació remuntarà el 2016 i el 2017, amb un IPC del 0,7% i de l'1,2%, respectivament. La Comissió Europea ha corregit a l'alça les previsions que havia fet a la primavera, quan augurava que el creixement espanyol seria aquest any del 2,8% (tres dècimes menys) i el que ve del 2,6% (una dècima menys). Però alhora ha empitjorat les seves estimacions de dèficit públic: la desviació de tres dècimes que havia previst per al 2015 serà finalment de cinc i la de set per al 2016 de vuit. Brussel·les ja va advertir el 12 d'octubre, després d'avaluar el pressupost de l'executiu del PP per l'any que ve, que Espanya "corre risc d'incomplir", un cop més, el calendari de reducció del dèficit públic. Brussel·les va instar "les autoritats espanyoles a complir rigorosament el pressupost del 2015 i adoptar les mesures necessàries" per "garantir que el del 2016 compleix plenament".  "Després d'un bon començament d'any, el creixement econòmic espanyol s'ha començat a suavitzar en el tercer trimestre, però tot i aquesta desacceleració continuarà sent robust, gràcies a l'evolució positiva del mercat de treball, la millora de l'accés al crèdit tant per a les empreses com per a les famílies i una millor confiança, alhora que els preus de l'energia es mantenen baixos", defensa la Comissió Europea.  L'economia espanyola no és la que més creix: aquest any la superaran Irlanda (6%), Malta i la República Txeca (4,3%), Polònia i Romania (3,5) i Eslovàquia (3,2%). El creixement espanyol sí que superarà aquest 2015 l'alemany (1,7%), el francès (1,1%), l'italià (0,9%) o el britànic (2,5%).

Summary: La CE preveu un creixement del 3,1% el 2015 i del 2,7% el 2016, dues i tres dècimes menys que Rajoy


Un menor de 17 anys ha mort atropellat aquesta matinada de dissabte a l'A-27, en concret al punt quilomètric 2,3, al terme municipal de Tarragona (Tarragonès), segons ha informat el Servei Català de Trànsit. Els Mossos d'Esquadra han rebut l'avís de l'accident viari a les 06.25 del matí. En el sinistre un turisme ha atropellat el vianant, que ha mort com a conseqüència del xoc. Per ara es desconeixen les causes de l'accident. El jove duia un patinet i s'està investigant si circulava amb ell per l'autovia. Fins al lloc dels fets s'han desplaçat tres patrulles dels Mossos d'Esquadra i dues ambulàncies del Sistema d'Emergències Mèdiques (SEM). El conductor del vehicle ha patit un atac d'ansietat i ha estat evacuat a l'Hospital Joan XXIII de Tarragona.

Summary: ACTUALIZACIÓ:Un jove de 17 anys mor atropellat a l'A-27 a Tarragona


Els Mossos d'Esquadra han detingut aquest dissabte un inspector de la policia espanyola que ha entrat armat a una pastisseria del barri barceloní de Sarrià i ha amenaçat als clients, segons ha pogut confirmar l'ACN. L'arrestat, que podria viure prop de l'establiment, ha argumentat que sentia massa soroll. Una de les persones que estava a l'establiment ha trucat a la policia catalana, que en arribar ha reduït l'home i li ha retirat la credencial i l'arma. Segons sembla, l'home mostrava signes d'embriaguesa. Els Mossos investiguen els fets.

Summary: Els Mossos detenen un policia espanyol per amenaçar amb l'arma els clients d'una pastisseria de Sarrià


L’Ajuntament de Sant Andreu de la Barca (Baix Llobregat) oferirà atenció personalitzada a gairebé 500 persones grans i dependents o famílies vulnerables amb nens petits amb l’objectiu de prevenir els efectes nocius que poden tenir les altes temperatures. En el marc de la iniciativa, les persones que formen part d’un col·lectiu de risc reben una trucada a casa on se'ls informa de les mesures que cal dur a terme per prevenir un cop de calor, com ara baixar les persianes, mantenir els habitatges ventilats, hidratar-se bevent aigua encara que no sentin sent. El servei, a més, presta especial atenció a les persones que tenen una malaltia de base que es pot veure agreujada per la calor. L'atenció als ciutadans es realitza sota els paràmetres dels professionals de Serveis Socials de l'Ajuntament, als quals se'ls notifica de forma immediata qualsevol situació de risc amb la finalitat d'activar els protocols habituals d'intervenció social.

Summary: Sant Andreu de la Barca ofereix atenció personalitzada a persones grans i dependents per prevenir un cop de calor


La candidata del PPC a les eleccions espanyoles Cayetana Álvarez de Toledo ha titllat de "feixistes frustrats" els manifestants que han protestat als voltants del Palau de Congressos de Catalunya, a la part alta de l'avinguda Diagonal de Barcelona, contra l'acte del rei Felip VI d'aquest dilluns. En declaracions als mitjans durant un acte d'homenatge al monarca, que s'ha fet paral·lelament a la seva visita, Álvarez de Toledo ha condemnat "els intents feixistes dels qui volien impedir que persones que volien acudir a veure el rei ho poguessin fer". L'aspirant popular ha avisat els manifestants que Felip VI "continuarà venint" a Catalunya i l'ha animat a fer-ho més sovint. Així mateix, li ha demanat que es posi a "treballar conjuntament" amb els catalans no independentistes "per una nova etapa".

Summary: Álvarez de Toledo titlla de "feixistes frustrats" els manifestants contra Felip VI i diu que el rei "continuarà venint"


Ciutadans ha impulsat Carlos Carrizosa com a candidat a les eleccions al Parlament i aparta la fins ara candidata, Lorena Roldán. Així s'ha decidit en una reunió del Comitè Permanent extraordinària aquest dimecres, una decisió que haurà de ratificar el Comitè Executiu del partit. El partit opta perquè el candidat als pròxims comicis tingui exclusivament un càrrec públic a Catalunya per no "ser identificat com un candidat de sigles" i difuminar "qualsevol idea de partidisme" amb l'objectiu de "facilitar" una coalició constitucionalista. Actualment, Roldán és portaveu al Senat i de portaveu nacional adjunta del Comitè Executiu. Amb tot, el partit assegura que Roldán mantindrà una presència destacada a la candidatura, participarà activament a la campanya electoral pel seu "gran valor afegit" i continuarà com a portaveu al Parlament. El partit taronja avança que intensificarà les converses i els contactes amb la resta de formacions constitucionalistes per aconseguir una candidatura conjunta que garanteixi que "no es perdi ni un vot per la convivència i la democràcia" i que "pugui guanyar a les urnes una aliança entre separatistes".  Durant la trobada, en la qual hi ha participat la presidenta de Cs, Inés Arrimadas –reincorporada després del permís per maternitat-, així com Roldán i Carrizosa, el partit ha abordat la situació actual al país per la pandèmia i la possibilitat d'un avançament electoral a Catalunya davant una "previsible inhabilitació" de Quim Torra que el Suprem podria ratificar "les properes setmanes".  En el text difós als mitjans, el partit agraeix a Roldán la seva "dedicació" i el seu "compromís personal i polític" al projecte i la feina desenvolupada a Catalunya.  "La situació política a nivell nacional, marcada per la pandèmia de la covid-19, requereix que l'actual candidata, Lorena Roldán, se centri en les seves importants responsabilitats com a portaveu de Cs al Senat i com a portaveu nacional ajunta del Comitè Executiu", afegeixen.  La decisió s'articularà d'acord amb l'establert als estatuts del partit per casos d'excepcionalitat política i sanitària com les actuals, segons informen en el comunicat.  "Tant Lorena Roldán com Carlos Carrizosa coincideixen en posar per sobre de tot els interessos dels constitucionalistes catalans i aspiren a sumar forcs per una candidatura constitucionalista liderada per Ciutadans", conclou el text.

Summary: Cs impulsa la candidatura de Carlos Carrizosa a les eleccions al Parlament i aparta Lorena Roldán


La Sala del Penal del Tribunal Suprem ha condemnat l’exconseller de la Presidència Francesc Homs a un any i un mes d’inhabilitació i una multa de 30.000 euros per l’organització de la consulta del 9-N del 2014. Els magistrats el consideren autor d’un delicte de desobediència greu comès per una autoritat administrativa, però l’absolen del delicte de prevaricació administrativa del què l’acusava el fiscal. La Sala entén que Homs sabia que el Tribunal Constitucional havia suspès la consulta i que la providència feia referència a totes les activitats presents o futures que estiguessin encaminades a fer realitat la votació. La sentència d’Homs és inferior a les que el Tribunal Superior de Justícia de Catalunya (TSJC) va imposar a l’expresident de la Generalitat, Artur Mas, l’exvicepresidenta Joana Ortega i l’exconsellera d’Ensenyament, Irene Rigau, condemnats a Dos anys, un any i nou mesos i un any i sis mesos d’inhabilitació, respectivament. El Suprem enviarà ara la sentència a la presidenta del Congrés dels Diputats, Ana Pastor, perquè la faci efectiva.  Els magistrats condemnen Homs a un any i un mes d’inhabilitació especial per a l’exercici de càrrecs públics electius i de funcions de govern, que inclou l’àmbit estatal, autonòmic i local, per un delicte de desobediència greu comesa per autoritat administrativa previst a l’article 410 del Codi Penal. En canvi, l’absolen del delicte de prevaricació, perquè entenen que aquest tipus penal ja ha quedat inclòs a la condemna per desobediència.  La sentència, de la que ha estat ponent el magistrat Manuel Marchena, argumenta que la sentència del Tribunal Constitucional que suspenia la consulta del 9-N i les activitats relacionades amb el procés de participació era de fàcil comprensió i ordenava Homs a paralitzar les activitats que ja s’havien posat en marxa, així com abstenir-se de promoure’n altres dirigides a la celebració de la consulta. Segons els magistrats, Homs sabia perfectament quin era l’objecte de la impugnació i que el contingut de la providència feia referència a totes aquelles activitats presents o futures que estiguessin dirigides a fer realitat la votació.  “La idea que la excessiva amplitud del mandat enfosquia l’àmbit del que estava prohibit amaga un sofisme inacceptable. Entendre que quan el mandat ho abasta tot, en realitat no abasta res, no té sentit”, afirma la Sala a la sentencia en relació als arguments de la defensa. A més, el Suprem entén que la suposada ruptura de les bases constitucionals i del marc normatiu “no pot resultar indiferent al dret penal”, sobretot, sosté la sentència, quan el “legítim restabliment” de la legalitat va ser "desatès pels destinataris”. “La claredat d’aquesta idea, cridada a actuar com a pressupost de la convivència pacífica, no pot ser enfosquida mitjançant la voluntarista al·legació de l’acusat que va ser ell, en compliment del seu deure com a governant, qui va assumir el judici de ponderació i va decidir fer cas omís al requeriment del Tribunal Constitucional”.  Malgrat la petició del Fiscal, el Suprem argumenta que no es donen els requisits exigits per condemnar Homs per un delicte de prevaricació. Segons els magistrats, les omissions d’Homs són seqüències d’una desobediència més àmplia, i per tant condemnar-lo per prevaricació “suposaria fragmentar artificialment una conducta omissiva que només s’explica per la seva unitat”.  “Les diferents omissions no són sinó manifestacions de la contumàcia de l’acusat, de la seva resistència a sotmetre’s al mandat del Tribunal Constitucional”, diu.  Per aquest motiu rebutgen que la carta que Homs va fer arribar a l’empresa T-Systems sigui suficient per condemnar-lo per un delicte de prevaricació. Per fer-ho, diu el Suprem, caldria demostrar que aquesta resolució administrativa va ser i injusta, i si fos així seria perquè el seu contingut desobeeix el Tribunal Constitucional i s'inscriu en un delicte de desobediència.  Un procés “tutel·lat” Els jutges també rebutgen els plantejaments de la defensa respecte als voluntaris. Segons la sentència, la sala no qüestiona el seu protagonisme, però apunta que la seva presència no es pot convertir en un element exonerador “per convertir el que va ser un procés tutel·lat i dirigit des del govern de la Generalitat en un espontani moviment ciutadà aliè a tota vinculació pública o institucional”. Per últim, la Sala també rebutja els arguments de la defensa que prioritzen criteri de la Junta de Fiscals del TSJC, que no havia considerat delicte l’organització del 9-N, i no el del Fiscal General de l’Estat. “Girar el disseny constitucional del Ministeri Fiscal implica confondre el principi de dependència jeràrquica amb un extravagant format assembleari on l’opinió dels Fiscals del TSJC s’imposa a la del Fiscal General de l’Estat”, conclou.  La condemna a un any i un mes d’inhabilitació és demanava el fiscal pel delicte pel que Homs ha estat condemnat, el de desobediència. Al seu escrit de conclusions, la Fiscalia demanava nou anys d’inhabilitació en total pels dos delictes que li imputava. D’aquests, set anys i mig eren pel delicte de prevaricació –del que ha estat absolt- i un any i un mes pel de desobediència greu.

Summary: El Tribunal Suprem condemna Francesc Homs a un any i un mes d’inhabilitació per l’organització del 9-N


Celsa ha invertit uns 19 MEUR en una setena línia de fabricació a la planta que té a Castellbisbal (Vallès Occidental). L'objectiu de la inversió és augmentar la gama de producte llarg, amb un nou producte semielaborat, així com incrementar la flexibilitat de la planta. Paral·lelament, l'empresa pertanyent al grup Celsa Ferimet ha adquirit dues noves plantes de reciclatge, una de les quals a Caldes de Montbui (Vallès Oriental) i la segona a Biscaia. La nova planta de Caldes funcionarà com a proveïdora de matèria prima per al centre de Ferimet a Granollers. Aquestes operacions s'han fet amb l'objectiu de continuar en la integració vertical i estar presents en tota la cadena de subministrament de l'acer.  Tant la compra de les noves plantes a través de Ferimet com l'obertura d'una setena línia de producció a Castellbisbal s'emmarquen en el Pla de Negoci 2016-2021.  El director general de Celsa Barcelona, Carlos Día, ha destacat el valor estratègic del projecte ja que la posada en marxa de la nova línia de producció a Castellbisbal "s'emmarca en l'estratègia de futur de l'organització" i ha posat en valor que gràcies a aquesta s'incorporarà un nou producte al catàleg de perfils estructurals de l'empresa. "Reforçant així la nostra visió de ser líders en solucions per al client arreu de l'acer", ha apuntat.  De la seva banda, el 'Melt Shop Head', Oscar Cubiñá, ha assegurat que el desenvolupament de la setena línia de producció ha estat "tot un èxit" i ha assegurat que és "una iniciativa de gran valor estratègic per al futur de la companyia". L'Unitat d'Acer de Celsa Barcelona s'encarrega de la fundació de la ferralla per a l'elaboració  dels productes d'acer. El 2018, el grup va facturar 4.253 MEUR.

Summary: Celsa inverteix 19 MEUR a la planta de Castellbisbal per obrir una setena línia de fabricació


El líder del PP i candidat a la presidència del govern espanyol el 10-N, Pablo Casado, ha definit els partits que es van agrupar divendres a Barcelona per signar un manifest en favor de l'autodeterminació, la solució dialogada als conflictes territorials i per la llibertat dels presos, com "la foto dels socis de Pedro Sánchez". Així, davant el socialista i els sobiranistes catalans, bascos, balears, gallecs i valencians, Casado ha presentat el seu partit com el que té "l'experiència de gestió, concòrdia i progrés, que es preocupa pel que uneix i no pel que divideix". A més, des d'un acte a Alacant, el popular ha reivindicat la necessitat d'un govern liderat per ell per a que, davant una nova crisi econòmica, "no passi com al 2008".  Per a Casado, "tots els indicadors" alerten que "no hi ha sortida a la crisi per l'esquerra, perquè no hi ha sortida per a Espanya amb Sánchez, perquè s'ha declarat incapaç d'evitar-la". "Espanya no mereix un govern que ens menteixi amb la crisi econòmica i les seves repercussions socials. Aquesta vegada no pot tornar a passar-nos com en 2008", ha sentenciat.

Summary: Casado defineix els partits signants del manifest per l'autodeterminació com "la foto dels socis de Sánchez"


El 87% dels 480.000 vehicles previstos –un total de 416.210- ja han sortit fins a les 12 hores d’aquest dissabte de l’àrea metropolitana de Barcelona en l’operació sortida pel pont de Tots Sants, segons ha informat el Servei Català de Trànsit (SCT). Les principals retencions es concentren a l’AP-7 al Vallès, amb fins a 15 quilòmetres de congestió en sentit nord entre Mollet del Vallès i la Roca del Vallès; a l’N-145, amb 8 quilòmetres de retencions a les Valls de Valira per accedir a Andorra; i a la C-16, amb 5 quilòmetres d’aturades a Berga. Paral·lelament, l’espessa boira –amb visibilitat de només 50 metres- en un tram de 30 quilòmetres entre Vilagrassa i la Panadella està dificultant també la circulació entre l’Urgell i l’Alta Anoia. De fet, a la zona s’ha produït una topada per encalç entre un camió i un turisme a Granyanella que provoca fins a quatre quilòmetres de cua.

Summary: El 87% dels 480.000 vehicles previstos ja han sortit de l’àrea metropolitana pel pont de Tots Sants


L'obra 'Només són dones', dirigida per Carme Portaceli, ha obtingut aquest dilluns els Premis Max al millor espectacle i a millor direcció d'escena en una gala que s'ha celebrat al Palau de les Arts de València. Aquest espectacle sobre el patiment de les dones a les presons durant la Guerra Civil ha estat un dels muntatges guanyadors d'una nit on l'espectacle de dansa 'Oskara', de la companyia basca Kukai Dantza, i 'Caída del cielo' han estat les que han obtingut més premis, amb tres. Les onze nominacions catalanes s'han traduït finalment en tal sols tres premis, els que ha obtingut 'Només són dones' i el de la companyia de Circ 'eia' amb 'inTarsi', Max al Millor espectacle revelació.  D'altra banda, l'espectacle 'Mulïer' (de la companyia valenciana Maduixa Teatre) ha obtingut dos premis Max (espectacle de carrer i composició musical), els mateixos que ''El laberinto mágico'. En rebre el premi a la millor direcció d'escena, Carme Portaceli s'ha mostrat "especialment contenta" per haver contribuït a fer visibles "tantes i tantes dones que van lluitar per la llibertat i la democràcia al nostre país". Aquelles dones "valentes i lluitadores" que no només van caure en l'oblit en temps "obscurs" i sinó també avui en dia, en "temps de llum", quan "segueixen sent oblidades " pel gran públic i en alguns llocs fins i tot "se les assassina diàriament". Portaceli també ha dit estar "contenta" d'haver rebut aquest premi a València: "Encara que vaig marxar de molt petita d'aquí, quan baixo del tren em ve una llum que m'arriba al cor". De la seva banda, l'actriu Gabriela Flores ha volgut compartir el Max a Millor espectacle "amb tot l'equip que només són dones" i ha agraït al jurat que es valori la importància de la memòria històrica i de lluitar contra la invisibilitat de les dones. "El nostre teatre sempre ha estat innovador, arriscat i de fort compromís social", ha destacat Flores, qui ha afegit que "aquesta aventura no seria possible sense la tenacitat, el rigor i el risc artístic de la seva directora, Carme Portaceli".  'Només són dones' és una obra que parla de cinc dones que viuen la terrible guerra feixista i les seves posteriors seqüeles. Es tracta d'una ficció on la fantasia es barreja amb els fets reals. L'espectacle planteja una sola veu de a ma de tres dones de tres disciplines diferents. L'autora de 'Només són dones', Carme Domingo, estava nominada al Max a la millor autoria teatral, que ha anat a parar a Alfredo Sanzol per 'La respiración', que competia també al costat de Santiago Cortegoso ('Raclette').  Mercè Arànega i Ramon Madaula, a les portes dels Max a millor actriu i actor  Pel que fa a la resta de nominacions catalanes, l'actriu Mercè Arànega s'ha quedat a les portes de recollir el Premi Max a millor protagonista, al qual optava per l'adaptació teatral d''Un cel de plom', un monòleg en el qual l'actriu posava veu a la vida de Neus Català. Ha estat Nuria Mencía qui s'ha endut el guardó, per la seva interpretació a 'La respiración'. La tercera finalista, que s'ha quedat com Arànega a un pas del Max, era Garbiñe Insausti per la seva interpretació a 'Edith Piaf. Taxidermia de un gorrión'.  Tampoc l'actor català Ramon Madaula ha marxat del Palau de les Arts de València amb un Max sota el braç. El navarrès Àngel Ruiz ha estat escollit millor actor protagonista per l'obra 'Miguel de Molina al Desnudo', i ha desbancat Madaula, nominat per la interpretació d''A teatro con Eduardo', i el valencià Josep Manel Casany, candidat per la seva participació a 'Hamlet Canalla'.  Si bé dues de les tres obres nominades a millor espectacle musical eren catalanes, finalment el premi ha estat per a la 'Cervantina', de Ron Lalá en coproducció de la Companyia Nacional de Teatre Clàssic. Les dues obres que no han estat guardonades són 'Gente bien. El Musical', de La cubana, i 'Sugar –Ningú no és perfecte' de Som-hi Films, S.L.  Les catalanes Clara Peya ('Pluja`) i Maika Makovski (Només són dones') també han quedat a un pam d'obtenir l'estatueta en forma de poma en la categoria de Millor composició musical a què estaven nominades.  Finalment ha estat Damián Sánchez, per l'espectacle 'Mulïer' (de Maduixa Teatre) el guanyador d'aquest Max.  En la categoria de dansa, els Brodas Bros per 'Brincabros-Vibra' s'han quedat a les portes de guanyar el Max a millor repartiment, que finalment ha estat pels bascos de Kukai Dantza, per 'Oskara'.  Max d'Honor  Durant la cerimònia a més s'han concedit tres premis especials, com Max d'Honor, que ha rebut l'autor, dramaturg i director sevillà Salvador Távora; el Max a la Contribució a les Arts Escèniques, per a la Fundació Festival Internacional de Teatro Clásico d' Almagro; i el Max Aficionat, per al Grupo de Teatro Yeses.    Una gala concebuda com "un cant a l'autoria"  L'autoria, especialment amb accent femení, han estat l'eix sobre el qual ha girat la gala de la 20a edició dels Premis Max de les Arts Escèniques. Dirigida pel director de Comediants, Joan Font, i conduïda per la popular actriu, humorista i presentadora Ana Morgade, la cerimònia ha estat un explícit i emotiu homenatge als creadors en el qual, a més, no ha faltat una picada d'ullet a les dues dècades dels guardons més importants del teatre i la dansa a l’estat espanyol.  L'organització ha explicat que ha dissenyat un espectacle eminentment festiu, sorprenent, d'esperit mediterrani i, sobretot, molt nou, que també ha volgut fer  una reflexió a l’entorn del pas del temps en les arts escèniques.  Molt en línia amb l'esperit valencià, precisament, la música ha estat molt present durant tot l'espectacle. La creació i direcció musical és a càrrec dels valencians Josep Zapater i Noèlia Pérez, artífexs de l'aplaudit muntatge 'Two ladies or not two ladies'.

Summary: 'Només són dones', dirigida per Carme Portaceli, guanya el Premi Max a millor espectacle i a millor direcció d'escena


El conseller d'Acció Exterior, Relacions Institucionals i Transparència, Ernest Maragall, ha lamentat aquest divendres el "cinisme institucional de l'Estat" en la qüestió de l'acostament dels presos. En una entrevista a 'El Matí de Catalunya Ràdio', Maragall ha expressat la "indignació" del govern per l'aparent confusió entre Grande-Marlaska i Llarena sobre qui ha de decidir sobre l'apropament. "El que han de fer és deixar-los en llibertat, per dignitat i justícia", ha dit el conseller, que ha denunciat que "és molt obvi" que l'Estat els va tancar i "després va buscar les figures delictives per justificar l'empresonament". "La decisió de l'apropament ara reapareix", ha dit Maragall, que considera que "començarà a ser greu si no hi ha una reacció aviat del govern pretesament diferent dels socialistes" sobre aquest tema. Maragall ha dit que els polítics i activistes que són entre reixes "demà haurien de ser aquí i demà passat en llibertat" si el govern de Pedro Sánchez vol demostrar "una voluntat de diàleg real".  Maragall ha dit que la decisió sobre l'apropament dels presos "és la més fàcil i immediata" i ja s'hagués pogut prendre fa mesos. En tot cas, el conseller d'Acció Exterior ha reiterat que el Govern està disposat a començar a parlar amb Madrid "sense cap condició prèvia" i ha demanat que Pedro Sánchez faci el mateix i no reclami renunciar a la independència o la unilateralitat.  "Diàleg vol dir dos, d'igual a igual", ha dit Maragall, que durant l'entrevista ha destacat que part de la seva responsabilitat ara al capdavant d'Acció Exterior serà aconseguir "reconeixement i respecte" de les institucions catalanes a l'estranger i respecte pels drets fonamentals, també el de l'autodeterminació. Segons Maragall, cal que a la UE "no romanguin impassibles o indiferents respecte a Catalunya".

Summary: Maragall denuncia el "cinisme institucional de l'Estat" amb l'acostament dels presos


L'exvicepresident de la Generalitat Oriol Junqueras, l'exconseller Raül Romeva, l'expresidenta del Parlament Carme Forcadell i l'exdiputada Anna Simó han presentat davant la Sala d'Apel·lacions del Tribunal Suprem els seus respectius recursos de reforma contra la interlocutòria de processament del magistrat instructor Pablo Llarena. En els seus escrits, carreguen durament contra la instrucció de la causa, i acusen Llarena de vulnerar greument el seu dret de defensa, així com de tenir un clar "biaix" en contra seva, actuant amb "oportunisme polític". Per això, han demanat arxivar la causa, davant la falta d'indicis incriminatoris que al·leguen, o traspassar-la al Tribunal Superior de Justícia de Catalunya (TSJC), que és, segons ells, el tribunal a qui correspondria jutjar el cas.

Summary: Junqueras, Romeva, Forcadell i Simó carreguen contra Llarena per vulnerar el seu dret de defensa i actuar amb oportunisme


DINCAT ha iniciat una campanya de recollida de fons per protegir les persones amb discapacitat intel·lectual i els seus cuidadors del coronavirus. La federació d'entitats alerta que la resposta dels governs és "lenta". Segons DINCAT, més de 8.500 persones ateses per prop de 3.500 professionals estan en situació d'alt risc de contagi, ja que no tenen material suficient per protegir-se. És per això que la federació fa una crida per poder comprar equips de protecció individual. L'objectiu és aconseguir un mínim de 150.000 euros per poder adquirir mascaretes, bates i gels. Fins ara, les entitats han anat comprant material, però aquesta setmana han arribat al límit de les seves possibilitats. Segons dades pròpies de la federació, centenars de persones amb discapacitat i cuidadors  estan infectats i, lamentablement, el sector ja comptabilitza desenes de morts a tot Catalunya. Aquestes dades s’extreuen d’un observatori propi, davant la falta d’informació concreta que ofereix l’administració, es queixa DINCAT. Per tal d’accedir al material el més aviat possible, la federació ja ha avançat part d’aquests diners per fer una primera comanda.

Summary: DINCAT recapta fons per protegir discapacitats intel·lectuals i cuidadors davant la resposta "lenta" dels governs


Un dispositiu d'Agents Rurals del Segrià i Bombers de la Generalitat han rescatat aquest divendres un exemplar de cabirol que portava tres dies atrapat per la crescuda del Segre a Lleida, en concret a les comportes del riu, a la Mitjana. Els Bombers de Lleida hi han desplaçat tres dotacions. L'animal ha sigut alliberat aigües amunt, segons informen els Agents Rurals en una piulada. La població de cabirols s'ha disparat en els darrers anys a la plana de Lleida.

Summary: Rescaten un cabirol que portava tres dies atrapat per la crescuda del Segre a Lleida


Els pediatres que vulguin formar part de la plantilla fixa de l'Institut Català de Salut (ICS) hauran d'acreditar que no tenen antecedents penals, segons una ordre del Departament de Salut que ha publicat aquest dijous el Diari Oficial de la Generalitat de Catalunya. En concret, els pediatres que optin a una d'aquestes places no podran haver estat condemnats per sentència ferma per algun delicte contra la llibertat i indemnitat sexual, que inclou l'agressió i abús sexual, l'assetjament sexual, l'exhibicionisme i la provocació sexual, la prostitució i l'explotació sexual i la corrupció de menors, així com pel delicte de tràfic de persones.  Els aspirant a formar part del personal estatutari o laboral fix de l'ICS hauran d'acreditar aquesta condició mitjançant l'aportació de la certificació negativa del registre central de delinqüents sexuals.  Aquest requisit legal de participació es farà constar expressament a les bases generals que regulen els processos selectius i també a les bases específiques de les convocatòries per accedir a aquella categoria.

Summary: Els pediatres que vulguin accedir a la xarxa de l'ICS hauran d'acreditar que no tenen antecedents penals


La fira dedicada a l'aeronàutica esportiva i lleugera Aerosport celebrarà el seu 25è aniversari el cap de setmana del 6 i 7 de maig. Amb motiu de l'efemèride, l'organització ha decidit recuperar el festival aeri, que va deixar de fer-se fa nou anys. El festival comptarà amb una vintena de participants que durant dues hores realitzaran diverses exhibicions, demostracions i vols acrobàtics.  Entre els participants hi haurà el campió europeu d'acrobàcia, Cástor Fantoba, i també la patrulla italiana Blue Circe Team. Pel que fa a la fira, enguany comptarà amb un 20% més d'expositors i n'hi haurà un total de 36, que representaran una setantena de marques. El president de Fira d'Igualada, Joan Domènech, també ha avançat que el certamen comptarà amb diverses activitats paral·leles com conferències tècniques, tallers infantils o batejos de vol. El pressupost d'enguany se situa als 68.000 euros. L'Aerosport és l'única fira de l'Estat dedicada exclusivament a l'aeronàutica esportiva i lleugera i enguany arriba a la seva 25a edició. Com a novetat principal i amb l'objectiu de celebrar l'efemèride, la Fira d'Igualada –entitat organitzadora- ha decidit recuperar el festival aeri, que va deixar de fer-se l'any 2008 degut a la crisi econòmica i els problemes burocràtics. Aquest serà un dels plats forts del certamen, tot i que l'organització ha deixat clar que en funció dels resultats s'estudiarà si el festival aeri té continuïtat en les properes edicions o bé només serà un fet puntual del 25è aniversari. En concret, el festival aeri comptarà amb la participació d'una vintena de pilots, que el diumenge 7 de maig durant dues hores – de 12h a 14h- realitzaran diverses demostracions, exhibicions i vols acrobàtics al cel d'Igualada i Òdena. Entre els participants hi haurà la patrulla italiana Blue Circe, que realitzarà diverses acrobàcies amb els seus quatre avions; també el camió d'Europa i de l'Estat d'acrobàcia, el navarrès Cástor Fantoba; així com també el pilot d'acrobàcia igualadí, Àlex Balcells. A més dels pilots d'acrobàcia, el festival també comptarà amb exhibicions d'altres aeronaus com ara trikes, biplans, autogirs, paracaigudistes, helicòpters i drons.  D'altra banda, la zona d'exposició de l'Aerosport comptarà amb un 20% més d'expositors i marques. Segons ha avançat Domènech ja han confirmat l'assistència un total de 70 marques que estaran repartides per 36 expositors. La fira estarà oberta tant pel públic general com pel professional. El president de Fira d'Igualada ha volgut destacat que la fira igualadina, a diferència d'altres certàmens similars que puguin celebrar-se arreu del país, és que "el públic té les avionetes a menys d'un metre de distància" i això, segons ha dit, "és un valor afegit que no es pot trobar enlloc més". De la seva banda, la primera tinent d'alcalde de l'Ajuntament d'Igualada, Àngels Chacón, ha avançat que els ajuntaments d'Igualada i Òdena, d'acord amb la Generalitat, treballen des de fa temps perquè l'aeròdrom disposi del pla director urbanístic, un document que ha de clarificar el futur d'aquest equipament. Chacón confia que el secretari d'Infraestructures i Mobilitat, Ricard Font, que serà present a la inauguració de l'Aerosport pugui fer algun anunci en aquest sentit.

Summary: La fira d'aeronàutica Aerosport recupera el festival aeri amb motiu del seu 25è aniversari


La secretària general adjunta d'ERC, Marta Vilalta, ha emplaçat JxCat a superar les divisions i a deixar enrere els "retrets" i les "crítiques" entre independentistes. En roda de premsa, Vilalta ha assegurat que les properes eleccions catalanes no solucionaran els problemes de l'independentisme si aquest hi arriba "enfrontat". Per això, ha dit que cal "construir confiances" i "recosir el consens". Vilalta ha apostat per aprofitar els mesos que queden abans de les eleccions per "treballar" plegats, "parlar" i consensuar un "diagnosi compartit" de la situació. "La convocatòria d'eleccions en diferit pot ser una oportunitat si sabem acompanyar-la de la creació d'un consens estratègic dins l'independentisme", ha assenyalat. Ha recordat que "l'adversari comú" és l'estat espanyol. La portaveu d'ERC ha tornat a descartar pactar amb el PSC després de les eleccions catalanes. "No ho vam fer a l'Ajuntament de Barcelona i a la Diputació de Barcelona, no ho farem a la Generalitat", ha apuntat. Pel que fa a JxCat, ha dit que ERC entén que la formació de Puigdemont no pactarà amb el PSC ateses les declaracions que fan sobre l'acord d'investidura del PSOE amb ERC.  Respecte a la taula de negociació entre el Govern i el govern espanyol, ha dit que ERC vol que funcioni com més aviat millor per "activar la via política". "Si no funciona, no cal que comptin amb ERC per a res més a les institucions espanyoles, perquè hauran traït a ERC", ha manifestat. D'aquesta manera la republicana ha condicionat el paper d'ERC al Congrés pel que fa al suport als pressupostos generals de l'Estat i a l'estabilitat als avenços de la taula de negociació entre governs.  Vilalta ha dit que confien que després de la reunió entre el president de la Generalitat, Quim Torra, i el president del govern espanyol, Pedro Sánchez, pugui sortir una data de la trobada de la taula de negociació. "Volem que avanci i perquè avanci hi ha d'haver una primera reunió", ha concretat. "Que es convoqui la primera reunió, es faci un ordre del dia, amb una periodicitat clara i que es vegi la voluntat política de l'Estat", ha detallat.   La portaveu republicana ha reconegut que no es podrà trobar la solució al conflicte polític català en una primera reunió i que s'allargarà en diverses cites. Ha insistit que es convoqui el més aviat possible perquè "és un acord polític", encara que d'entrada no es contempli l'amnistia i el dret a l'autodeterminació.

Summary: ERC emplaça JxCat a superar les "divisions" i a deixar enrere els "retrets" per assolir un consens independentista


L'alcaldessa diu que la taxa d'incidència de contagi ha baixat fins a l'1,2 i que no hi ha pressió assistencial ACN Figueres .-L'alcaldessa de Figueres, Agnès Lladó, lamenta "l'estigmatització" de Figueres arran de la pròrroga de les mesures restrictives i remarca que no s'han endurit sinó que s'han "flexibilitzat". En aquest sentit, ha recordat que es mantenen les implementades el 20 de juliol per frenar l'expansió de la pandèmia però que s'obre la possibilitat de fer noves activitats com ara les culturals i esportives –amb un 50% de l'aforament- o l'obertura d'espais de culte, amb un 33%. Lladó ha explicat que en 15 dies la taxa d'incidència de contagi ha passat del 4 a l'1,2 i que durant les properes dues setmana l'objectiu assolir una situació "òptima". "Les mesures han funcionat, els establiments han fet la feina i Figueres és una ciutat segura", ha insistit. El jutge va aprovar divendres la pròrroga de les mesures restrictives a Figueres i Vilafant per frena la covid-19 i des d'aquest dilluns continuen en vigor la recomanació de no sortir de casa si no és per anar a treballar, anar a un centre sanitari, entitats financeres, establiments comercials, tràmits inajornables o per causa de força major, entre d'altres. També es demana limitar al màxim els contactes i, sempre que sigui possible, limitar-los a grups de convivència o estables i es prohibeixen les trobades de més de 10 persones.  Les activitats d'hostaleria es mantenen amb una limitació de l'aforament interior del 50% i sempre a taula, un aforament del 50% als espais comuns dels hotels i la prohibició de consumir aliments i begudes en trobades en espais públics.  "Flexibilització" La pròrroga, que durarà 15 dies, però, preveu una "flexibilització" d'algunes activitats com ara la possibilitat d'obrir equipaments culturals o esportius –entre ells, les piscines descobertes- amb un aforament del 50% o que els espais de culte religiós puguin fer-ho amb un 33% de l'aforament. En aquest sentit, Lladó ha dit que estudiaran la possibilitat de reprendre l'agenda cultural i esportiva de la ciutat. Sempre, això sí, garantint la seguretat. "Ens obre la porta, per exemple, a poder reprendre els entrenaments individuals", ha remarcat. Els establiments "han fet la feina"  L'alcaldessa de Figueres lamenta que s'hagin llençat missatges contradictoris i que sembli que la pròrroga impliqui un enduriment de les mesures quan, en realitat, n'obre de noves. En aquest sentit, ha criticat "l'estigmatització" que s'està fent de la ciutat i ha dit que Figueres "és una ciutat segura" i que, tant els establiments com el consistori, "han fet la feina". Lladó ha mostrat també el seu malestar al president Quim Torra durant la reunió mantinguda aquest dilluns. "N'ha pres nota", ha assegurat.  En aquest sentit, ha detallat que quan es van posar en marxa les restriccions la taxa d'incidència de contagi a la ciutat se situava en un 4 mentre ara es troba en l'1,2. És a dir, que cada persona amb la covid-19 en pot contagiar 1,2. L'objectiu, ha dit, és que durant els propers 15 dies es pugui baixar encara més aquesta taxa de reproducció i arribar a una situació "òptima". "Hem de mantenir-nos en alerta i està en les mans de tothom evitar contagis", ha dit, tot afegint que el coronavirus "ha vingut per quedar-se i forma part de la nostra nova normalitat".  També ha explicat que a hores d'ara no hi ha pressió assistencial a l'hospital comarcal i que, en aquests moments, hi ha 17 persones ingressades, la majoria amb caràcter lleu i que només una es troba en una unitat monitoritzada però sense intubació. Des de divendres, a més, s'han donat quatre altes hospitalàries (27 acumulades). Segons la Fundació Salut Empordà, des de l'1 de juliol s'han registrat 81 casos positius per covid-19 i hi ha cinc professionals positius.  Apel•la a la "responsabilitat" ciutadana  Lladó ha apel•lat a la responsabilitat de la ciutadania perquè, segons ha dit, els comerços s'han preparat per evitar més contagis i ha dit que confia que "la gent seguirà complint". En aquest sentit, ha explicat que la Guàrdia Urbana ja ha posat fins ara més de 200 denúncies per no dur mascareta, tot i que "el 95% de la gent en porta".  Cues, carrers i terrasses amb afluència de gent  Aquest dilluns, tant els carrers del centre com les terrasses estaven relativament plenes. La imatge de gent passejant amb mascareta se suma, però, a les cues que es formen a fora les botigues o les entitats bancàries. I els efectes de les restriccions també han passat factura. L'Hotel Rambla, per exemple, ha decidit tornar a tancar perquè el ritme de reserves era tan baix que no sortia a compte.  Precisament, a la Rambla aquest matí diverses persones que feien cua davant d'entitat bancària han mostrat el seu malestar per l'acumulació de gent a l'exterior i la llarga espera. Francesc Martí ha estat més de tres quarts d'hora esperant per poder fer una operació bancària. "El que ha de venir al caixer està arreglat", ha assegurat amb resignació.  Una altra veïna, Isidora, també s'ha queixat de la llarga espera i ha criticat que només hi hagi una persona a la caixa per atendre les desenes d'usuaris que esperen al carrer. En el seu cas, ha anat al banc per fer una gestió amb la llibreta del seu pare, que té 90 anys. "Si hagués hagut de venir ell hauria hagut d'estar dues hores esperant de peu", ha dit.  "Ens sentim més segurs aquí que a França"  Les botigues, que regulen el nombre de persones que poden entrar a l'interior, també acumulaven aquest matí algunes cues a l'exterior. Dues turistes procedents de França, però, Lourdes i Celine, asseguren que se senten més segures aquí que al seu país i que han mantingut "com cada any" les seves vacances a Roses i les compres, a Figueres. "La veritat és que em sento més segura aquí que a París, tothom porta mascaretes i venim a les botigues i als restaurants i està tot controlat", afirma la Lourdes. "Estic molt contenta d'estar aquí de vacances", ha afegit la Celine.  Lladó ha admès que el sector està preocupat per la incidència de les restriccions perquè "tots esperàvem la temporada turística després del confinament" i "s'ha notat".

Summary: Lladó lamenta "l'estigmatització" de Figueres i remarca que les mesures s'han "flexibilitzat": "És una ciutat segura"


El centre de control aeri d'Enaire a Barcelona ha gestionat més de 221.000 vols entre juliol i agost, un 2% més que en el mateix període del 2018, segons ha informat aquest dilluns el Ministeri de Foment. Es tracta d'un estiu on han augmentat tots els tràfics: un 0,8% els internacionals (163.615), un 2,5% els estatals (35.289) i un 9,6% els sobrevols (22.141). El dissabte 10 d'agost va ser el dia rècord i el centre de control d'Enaire a Barcelona –que gestiona un espai aeri de 300.000 quilòmetres quadrats que comprèn Catalunya, el País Valencià i part de la regió de Múrcia i Aragó- va supervisar un total de 3.847 avions. En l'acumulat dels vuit primers mesos del 2019 les xifres al centre de control aeri de Barcelona segueixen a l'alça i són de 673.724 moviments, un 4,40% més. En el conjunt de la xarxa d'Enaire en el que va d'any s'han gestionat un total d'1.457.366 vols, un 3,7% més que l'any 2018. El Ministeri de Foment també ha volgut fer una valoració positiva de la iniciativa 'BCN A PUNT' per optimitzar i maximitzar la capacitat de l'Aeroport Josep Tarradellas Barcelona-El Prat –tant a nivell de terra com en l'aire- en coordinació amb Enaire, Aena, la Direcció General d'Aviació Civil, Aesa i Eurocontrol. Segons el ministeri dirigit en funcions per José Luis Ábalos s'ha aconseguit disminuir de manera considerable (un 54% de gener a agost) les demores imputables a navegació aèria a l'Aeroport del Prat.

Summary: Els controladors aeris de Barcelona gestionen més de 221.000 vols aquest estiu, un 2% més


Govern i agents socials han presentat aquest dimarts un document que servirà com a base per al futur Pacte Social contra la discriminació i l'estigma de les persones amb VIH, que s'espera que s'aprovi durant els primers mesos de l'any vinent. Promogut per la Generalitat i pel Comitè 1 de Desembre, que aglutina 20 entitats de l'àmbit de la Sida de Catalunya, el pacte ha de ser l'instrument per garantir els drets d'aquest col·lectiu, que encara pateix greuges en l'àmbit sanitari i laboral, entre d'altres. Inclourà mesures concretes que s'aprovaran a través d'un acord de govern.   La proposta de continguts aprovada aquest dimarts inclou tres àmbits principals d’actuació: la protecció de la discriminació, la prevenció i la visibilitat, apoderament i lluita contra l’estigma.  Hi haurà mesures per vetllar per un correcte tractament de les persones amb VIH en la xarxa de salut, pública, concertada i privada, així com en el sistema penitenciari i en els serveis socials. També es farà en l'àmbit laboral ien la prestació de serveis, com ara a l'hora de demanar hipoteques o assegurances. En matèria de prevenció, s'establiran programes educatius i també de formació als professionals. Pel que fa a la visibilitat, es promocionaran les entitats i s'apostarà per apoderar les persones que conviuen amb el virus.

Summary: Govern i Comitè 1 de Desembre impulsen el Pacte Social contra la discriminació i l'estigma de les persones amb VIH


El Departament d'Economia, liderat per ERC, està estudiant abaixar el tram autonòmic de l'IRPF a les persones que cobren menys de 17.707 euros i apujar-lo als que en guanyen més de 100.000, tal com ha avançat 'El Periódico' i ha confirmat l'ACN de fonts del Govern. Segons un document amb què treballa la conselleria i al qual ha tingut accés l'ACN, actualment els contribuents catalans que cobren 80.000 euros o menys, paguen més IRPF que la mitjana estatal. En canvi, l'impost de les rendes superiors als 90.000 euros està per sota d'aquesta mitjana. Ara el tipus efectiu per als que tenen una base liquidable inferior als 17.707 euros a Catalunya és el més elevat de l'Estat, del 12%, davant del 10,06% de mitjana espanyola.  A l'hora de realitzar l'estudi, el Departament d'Economia ha utilitzat el tipus efectiu mitjà, és a dir, l'import sobre el qual es tributa un cop aplicades les deduccions. Així, les rendes amb una base liquidable inferior als 17.707 euros, actualment paguen en el tram autonòmic un IRPF del 12%, mentre que a altres autonomies com Madrid, Canàries, Castella-Lleó, Cantàbria, la Rioja, Galícia i Castella-La Manxa, el tram autonòmic és del 9,5%.  En l'altra banda del ventall, el tipus efectiu dels que tenen una base liquidable superior als 175.000 euros a Catalunya és del 20,16%, mentre que la mitjana estatal és de 20,55%. Per als que tenen una base de 100.000 euros, el tipus a Catalunya és del 18,03%, davant d'una mitjana espanyola del 18,27%.  El 80% dels contribuents catalans tenen una base imposable igual o inferior als 30.000 euros i només el 2% obté uns rendiments superiors als 100.000 euros. És per això que la intenció de la conselleria és augmentar els impostos a aquest 2% per poder abaixar-los als que guanyen menys de 1.000 euros al mes, tal com ha argumentat en una entrevista a Catalunya Ràdio el secretari d'Hisenda, Lluís Salvadó.  Segons les dades amb què ha treballat el Departament d'Economia per configurar l'estudi, el 34,58% dels contribuents té una base imposable inferior als 12.000 euros; el 27,06%, d'entre 12.000 i 21.000 euros; el 17,69%, d'entre 21.000 i 30.000 euros; el 16,61%, d'entre 30.000 i 60.000 euros; el 3,61%, d'entre 60.000 i 150.000 euros; i el 0,45% de més de 150.000. Fonts de la conselleria han explicat que l'estudi ja està acabat i conté una trentena d'escenaris amb pujades i baixades en diversos trams i com repercutirien en la recaptació. Les mateixes fonts concreten que l'estudi és fruit del mandat democràtic que va sortir del ple de la pobresa. De fet, la possible pujada d'impostos a les rendes més altes no s'introduirà en la llei d'acompanyament dels pressupostos. La intenció del Departament és que el Parlament debati, en el marc del debat pressupostari, la possibilitat d'apujar l'IRPF a les rendes més altes per poder abaixar el de les més baixes.  En aquest sentit, el secretari d'Hisenda, Lluís Salvadó, ha manifestat que confien obtenir el suport de Catalunya Sí que es pot i la CUP per poder aprovar la mesura.

Summary: Economia estudia abaixar l'IRPF als que cobren menys de 17.700 euros i apujar-lo als que en guanyen més de 100.000


Després d'una reunió amb Territori i Interior, s'ha acordat que els camioners es puguin reincorporar en el mateix sentit de la marxa ACN Barcelona.-Els transportistes han desconvocat les mobilitzacions d'aquest dimecres a la tarda a les comarques de Lleida i Tarragona per protestar contra el desviament obligatori de camions a l'AP-2 i l'AP-7. El president de la Confederació Empresarial de Transport per Carretera de Catalunya (CETCAT), Eduard Ayach, ha explicat aquest migdia, després de reunir-se amb els directors generals de Territori i Interior, que s'ha arribat a un acord sobre la incorporació dels vehicles pesants en el mateix sentit de la marxa, però ha lamentat que encara no hi hagi entesa sobre la bonificació del 100% dels peatges. Pel que fa les mobilitzacions per al proper 5 de desembre, es mantenen tot i que les negociacions continuaran "per trobar una solució definitiva" i evitar marxes lentes o aturades. Per la seva banda, el portaveu de COT, Evaristo Magaña, ha anat més enllà i ha amenaçat amb protestes per Nadal si no es compleixen els compromisos adoptats en la trobada d'avui. A partir de dimecres, segons els transportistes, ja s'haurà resolt el criteri sobre la incorporació a les autopistes en el mateix sentit de la marxa per a les operacions de càrrega, descàrrega i accés a les empreses i els Mossos d'Esquadra ja no sancionaran els conductors per aquest motiu.  Per Ayach, prendre aquesta mesura era "molt lògic" i amb la desconvocatòria de la mobilització d'aquesta tarda es dona "una oportunitat més". La protesta per al 5 de desembre es manté, tot i que en les propers dies s'espera que les dues parts continuïn negociant "per poder treballar una solució definitiva". En cas de no arribar a un acord, les mobilitzacions seguiran endavant, ha avisat. Sense acord per a la bonificació dels peatges Malgrat l'acord entre la Generalitat i els transportistes sobre el sentit de la marxa, Ayach ha lamentat que encara no hi hagi una entesa sobre la bonificació total dels peatges davant la prohibició de circular per l'N-340, N-240 i N-II i l'obligatorietat dels vehicles pesants a passar per l'AP2 i AP-7. Ara, els camioners tenen una bonificació del 50% del cost dels peatges però les associacions reclamen la gratuïtat total, una decisió que caldria consensuar amb el Ministeri de Foment ja que són els titulars de les vies. "Davant d'un dèficit d'infraestructures com l'N-340, l'N-240 i l'N-II hem de tenir una solució pràctica que és un desviament de vehicles per l'autopista però amb una bonificació del 100%", ha indicat Ayach, que s'ha mostrat partidari de seguir negociant amb l'administració i trobar "solucions per al transport local i puguem fer ús de totes les vies".  Per la seva banda, el portaveu de COT, Evaristo Magaña, ha avisat que si les mesures acordades avui amb Territori i Sostenibilitat i Interior no han entrat en vigor el dia 5 de desembre, data de la pròxima protesta, "en lloc d'un Nadal blanc hi haurà un Nadal negre".  "No podem seguir jugant més amb el transport català carregant-lo d'impostos i en canvi els que venen de fora no tenen aquests casos que paguem nosaltres", ha denunciat Magaña, que ha afegit que mentre els transportistes catalans tenen una bonificació del 50% els de fora de Catalunya tenen un 42%.

Summary: Els transportistes desconvoquen les mobilitzacions per aquesta tarda a les comarques de Lleida i Tarragona


El Departament d'Agricultura dona per eradicats els focus de cargol poma a la zona arrossera de Pals (Baix Empordà) i de foc bacterià dels fruiters de Bordils i Santa Coloma de Farners (Selva). El 2015 es va detectar un focus de cargol poma a Pals. Des del setembre es van aplicar algunes mesures com un guaret de tres anys a les finques afectades i, quatre anys després, Agricultura dona per eradicada aquesta plaga. Per altra banda, el foc bacterià va afectar greument a plantacions de perers i pomers de la Selva durant el 2017. Això va comportar arrencar la totalitat de plantacions de més de 50 hectàrees. Dos anys després de vigilància també han portat al Departament a tancar aquesta plaga al Gironès i la Selva. Bones notícies pels agricultors de les comarques gironines que tanquen el 2019 amb les eradicacions del cargol poma (Pomacea sp.) a la zona del Baix Empordà i la del foc bacterià (Erwinia amylovora) al Gironès i la Selva. En el cas del cargol poma, es va detectar la presència d'aquesta espècie invasora l'any 2015 als arrossars de Pals (Baix Empordà). Des d'aquell moment es va decretar un guaret de tres anys consecutius de les parcel·les afectades i les confrontants que compartien desguàs a l'hora de regar. Quatre anys després de començar a aplicar aquestes mesures i després d'una vigilància constant per part dels tècnics del Departament d'Agricultura, els Agents Rurals i membres de la comunitat de regants han portat al Govern a donar aquesta plaga per eradicada. Des del setembre de 2015, les prospeccions han constatat l'eliminació de l'animal als municipis de Palau-sator i Fontanilles. Per altra banda, el foc bacterià és una malaltia que afecta arreu de Catalunya  es manté com a zona protegida de forma oficial, tret de cinc comarques a la demarcació de Lleida. Aquest bacteri ataca greument els perers i pomers i també altres plantes ornamentals de la família de les rosàcies. El 2017 es van detectar diversos focus importants al municipi de Santa Coloma de Farnerts (Selva) i de Bordils (Gironès). Això va fer que es prenguessin mesures d'eradicació contundents a les zones afectades, com ara arrencar la totalitat de les plantacions, que sumaven més de 50 hectàrees.  A més, s'ha fet un control exhaustiu al voltant d'un quilòmetre de seguretat. Després de fer diverses prospeccions durant dos anys, el Departament ha constatat que la plaga també s'ha eradicat en les dues comarques gironines de forma oficial des del 3 de desembre.

Summary: Agricultura dona per eradicades dues plagues de cargol poma i de foc bacterià a les comarques gironines


Els treballadors de TVC i Catalunya Ràdio han anunciat que faran una vaga de 24 hores aquest dimarts per sumar-se a les dues mobilitzacions convocades, l'aturada de país, decidida per la Taula per la Democràcia, i la vaga general, que convoca CGT i IAC. La plantilla del canal ha fet fet  diverses assemblees a Sant Joan Despí  i a Il·lumina per exposar les dues mobilitzacions. Els treballadors afirmen que se sumen a les convocatòries per expressar el "rebuig" a la "repressió policial indiscriminada" i per defensar les llibertats democràtiques. Els serveis mínims de programació i plantilla consistiran, segons indiquen, en la programació informativa que generaran les aturades, que s'emetrà simultàniament per tots els canals d'emissió. La programació infantil es mantindrà en el seu horari habitual.

Summary: Els treballadors de TVC i Catalunya Ràdio fan vaga de 24 hores per sumar-se a l'aturada de país i a la vaga general


Està dotat amb 60.000 euros per sèrie ACN Barcelona.-Cau a Sort una sèrie del primer cinquè premi de la rifa de Nadal, el 47862, que està dotat amb 60.000 euros per sèrie. 78 sèries s'han venut en dues administracions de la ciutat de Madrid, 75 més han tocat al municipi de Foios, a València, i altres 15 s'han adquirit a la ciutat de València. També hi ha una sèrie venuda a Bilbao. El cinquè premi suposa 300 euros per cada euro apostat. La nena que ha cantat el premi, a les 9.20 hores, pràcticament no ho ha pogut fer per l'emoció i les llàgrimes.

Summary: Cau a Sort una sèrie del primer cinquè premi, el 47862


Més d'un centenar de treballadors de la Fundació Althaia de Manresa s'han concentrat aquest dimarts a les 8 del vespre a les portes de l'hospital, coincidint amb els aplaudiments dels ciutadans que reconeixen la seva feina. Mantenint les distàncies de seguretat, un portaveu dels treballadors ha llegit un manifest per reivindicar millores laborals. Després de setmanes treballant per fer front a la crisi sanitària pel coronavirus, els professionals comencen a acusar una sobrecàrrega de treball i fer evident el malestar per la manca de material de protecció. També reclamen que no se'ls tracti "de segona" pel fet de pertànyer a un centre concertat. Alguns lluïen pancartes on es podien llegir lemes com 'No n'hi ha prou amb un gràcies'.

Summary: Més d'un centenar de treballadors d'Althaia es concentren a les portes de l'hospital per reivindicar millores laborals


L'exvicepresident del Govern Oriol Junqueras ha explicat en una entrevista al mitja francès 'La Depêche du Midi' que es va quedar a Catalunya l'any 2017 i va presentar-se davant dels tribunals "per sentit de responsabilitat amb els ciutadans i coherència". També ha aprofitat per avisar que ERC no rebrà lliçons d'independentisme de ningú després de 88 anys d'història, i ha recordat que en aquest temps, ell no és el primer líder del partit que està empresonat per les seves idees. "Quin altre partit pot dir el mateix?", ha preguntat. Sobre la Diada, ha indicat que els ciutadans sortiran als carrers per defensar els drets i llibertats de Catalunya, per explicar al món que volen una república però que també són "respectuosos" amb els que pensen diferent. "La Diada és una festa per a tots, pels que volen la independència i pels que no la volen", ha afegit. Junqueras ha defensat que ara toca ampliar la base independentista, i mentrestant governar bé, aportant solucions als problemes dels catalans. "Serem capaços d'arribar a la independència només si som capaços de donar resposta als problemes de la societat", ha afegit. En preguntar-li si facilitarà la investidura de Pedro Sánchez, ha opinat que el que està fent el socialista per guanyar vots és "irresponsable". L'ha advertit que "l'arrogància i la superioritat no són mai bones conselleres" i que això li pot costar molt a ell i també a la societat. ERC, ha dit, no facilitarà mai un acord entre les dretes de l'Estat. Sobre la sentència del Suprem que arribarà properament, s'ha mostrat convençut que serà absolt, i s'ha preguntat com pot ser delicte instal·lar urnes perquè la gent voti. Entrevista a l'agència Reuters Coincidint amb la Diada, Junqueras també ha concedit una entrevista a l'agència de notícies Reuters en què defensa la seva "innocència" i que tant ell com la resta d'acusats no han comès "cap crim". Segons el líder d'ERC, l'Estat pretén "escapçar un moviment pacífic" amb la sentència del Suprem.  "Com no poden detenir a dos milions de ciutadans, ens tanquen a nosaltres", lamenta. Preguntat sobre si tornaria a actuar unilateralment, Junqueras no descarta cap opció que sigui "democràtica i pacífica" per assolir la independència, però recorda que ERC sempre ha reclamat un referèndum.

Summary: Junqueras diu a un mitjà francès que es va quedar a Catalunya "per responsabilitat amb els ciutadans i coherència"


El registre a casa de la mare del veí d'Anglès detingut pel doble crim al pantà de Susqueda ha acabat a les vuit del vespre. La comitiva judicial havia començat l'escorcoll cap a les dues la tarda, en presència del detingut assistit per la seva advocada. Una estona més tard també han traslladat fins al domicili el fill del sospitós, detingut aquest migdia a Salt. Tot i que la comitiva ha estat més de sis hores dins l'immoble, l'escorcoll no ha acabat i el reprendran dimarts al matí. Ha estat un doble registre: d'una banda pel doble crim i de l'altra per un tema de tràfic de drogues que afectaria al fill. Fonts del cas han assegurat que el suposat autor material dels crims, Jordi Magentí Gamell, ha dit que és innocent i que no té res a veure amb la mort de la parella del Maresme que va desaparèixer a finals d'agost al pantà. De fet, ha detallat que el dia dels fets estava amb la seva mare. Els Mossos d'Esquadra han traslladat el suposat autor material del doble crim des de la comissaria de Santa Coloma de Farners fins a la residència familiar, a Anglès, poc després de la una de la tarda. Es tracta de Jordi Magentí Gamell, que ja va complir condemna per assassinat. L'Audiència de Girona li va imposar l'any 2000 una pena de 15 anys de presó per haver matar a trets la seva dona l'any 1997, també a Anglès.  Cap a les dues de la tarda la comitiva judicial ha començat el registre en presència del detingut i de la seva advocada. Unes hores més tard, passades les cinc de la tarda, els Mossos d'Esquadra també han traslladat el fill de l'arrestat a la casa. L'havien detingut al migdia al passeig dels Països Catalans de Salt. Segons han confirmat fonts policials, el registre al número 16 de la Font del Canyó es doble: pels crims i, també, per un assumpte de tràfic de drogues que també afectaria el fill.  El registre ha acabat poc després de les vuit del vespre. Demà, però, la comitiva judicial i el detingut han de tornar a la casa per continuar. També es preveu fer registres a altres immobles.  La policia científica s'ha endut diverses caixes de dins l'immoble. Segons fonts del cas, durant el registre Magentí Gamell ha reiterat la seva innocència i ha assegurat que el dia que va desaparèixer la parella estava amb la seva mare. Durant la investigació ja el van interrogar i va negar que aquell dia anés al pantà. Segons han pogut confirmar els investigadors, el detingut coneix amb profunditat la zona del pantà, on hi anava sovint. La investigació hauria pogut situar el seu vehicle al lloc del crim el dia dels fets, i també amb posterioritat al pantà.  Al llarg d'aquests mesos d'investigació, els Mossos d'Esquadra han visualitzat les càmeres de videovigilància que hi ha a l'accés del pantà i també han analitzat els repetidors de telefonia propers per intentar determinar qui hi havia a la zona. A més, la unitat aquàtica ha seguit rastrejant el fons del pantà buscant altres indicis, com l'arma usada o una motxilla que una de les víctimes podia haver dut a l'esquena i que podria haver perdut durant el temps que van estar submergits. Tot i que el Jutjat d'instrucció 2 de Santa Coloma de Farners manté el secret de sumari, els investigadors asseguren que no tenen "cap dubte" que Magentí és l'autor. No han desvetllat quins indicis apunten a ell però han assegurat que hi ha "càrrega probatòria". Fa setmanes que el focus es va situar sobre el veí d'Anglès i, durant aquest temps, han anat recopilant proves.  Magentí es va tornar a casar amb una dona colombiana que, segons fonts del cas, hauria tornat al seu país d'origen. Rodríguez no ha volgut confirmar que la detenció s'hagi precipitat davant la sospita que l'arrestat tingués intenció d'abandonar el país durant un temps indeterminat. Els cadàvers de les víctimes van aparèixer el 26 de setembre a una zona de difícil accés del pantà. L'autòpsia va confirmar que havien mort de forma violenta i que la noia va rebre un impacte de bala al cap, a boca de canó. Segurament amb una arma curta de calibre 9 mm. Ell tenia diverses ferides a la zona de l'abdomen. El cotxe amb el qual la parella es va desplaçar a Susqueda, on van anar a fer una excursió amb caiac, va aparèixer el 28 d'agost. Els investigadors van determinar que l'havien manipulat expressament per enfonsar-lo.

Summary: Acaba per avui l'escorcoll a casa de la mare del detingut pel doble crim de Susqueda


El president de la Generalitat, Quim Torra, ha demanat als empresaris que defensin el referèndum perquè Catalunya pugui decidir el seu futur. En una conferència en la XXXV Reunió del Cercle d'Economia, aquest dijous a la tarda a Sitges (Garraf), Torra ha instat els empresaris a ser "a primera fila" per defensar la "qualitat democràtica" de les institucions i a parlar "alt i clar" també a Madrid per fer saber que estan al costat de la "radicalitat democràtica". El president ha assegurat, a més, que la "millor contribució" que poden fer els catalans a Europa és exigir i aconseguir que defensi i faci possible el dret d'autodeterminació de Catalunya. En aquest sentit, Torra ha apuntat que un dels "grans fracassos" de la Unió Europea és no donar resposta a les "vulneracions" de drets i dels principis democràtics per l'Estat. Torra ha demanat directament als empresaris que s'impliquin per fer de Catalunya "un país millor", amb més oportunitats per a tothom i perquè "ningú no es quedi enrere" a l’hora de poder desenvolupar el seu projecte de vida. El president també ha insistit en la necessitat d'exigir la "pulcritud" i la "qualitat democràtica" de les institucions de l'Estat que pertoquen en l'Europa del segle XXI, tal com ha defensat.  En aquesta línia, el cap del Govern ha demanat a l'alt empresariat del país que defensi "el que vol el 80% de la ciutadania", en referència a un referèndum per decidir el futur polític de Catalunya. "Els demano que vostès també parlin alt i clar, aquí i a Madrid, per fer saber que són al costat de la radicalitat democràcia, al costat d'allò que la ciutadania lliurament decideixi a les urnes", ha sentenciat. Torra també ha opinat que cal distingir entre el nacionalisme dels estats i els nacionalismes com l’escocès o el català, que -al seu parer- són "més europeistes" que els altres. El president ha argumentat que així ho demostren la reacció escocesa davant del Brexit i l’anunci d’un segon referèndum segons les seves pròpies lleis, i l’aposta "europeista" de l'expresident Carles Puigdemont com "una via de solució al conflicte". Alcaldia independentista a Barcelona D'altra banda, Torra ha repassat el resultat del 26-M, i ha declarat "evident" que les eleccions municipals "han reforçat" l'independentisme de manera "global". "Més del 80% dels municipis catalans tindran alcalde independentista i, entre ells, confio que hi haurà la capital del país", ha afegit el president, esperançat que Ernest Maragall (ERC) i Quim Forn i Elsa Artadi (JxCat) tanquin un acord. Torra també ha fet notar que la majoria de la ciutadania de Catalunya "continua empenyent" per a fer possible la independència, i ratificar així el seu executiu. "Cap altre govern europeu ha obtingut el suport del 50% dels vots en aquestes eleccions", ha conclòs. El president ha aprofitat la conferència per defensar la salut de l'economia catalana. Torra ha asseverat que el PIB de Catalunya ha registrat un creixement interanual del 2,0 % al primer trimestre del 2019, dues dècimes més que el trimestre anterior i per sobre de la mitjana de la Unió Europea. Torra ha remarcat que, tot i ser més moderat que en els darrers quatre anys, segueix sent més equilibrat que en el període d’expansió anterior a la crisi.

Summary: Torra demana als empresaris que defensin el referèndum i parlin "clar" a Madrid per emparar la "radicalitat democràtica"


El president de la Generalitat, Quim Torra, ha fet una crida des de Sant Sebastià per crear un "front democràtic" perquè catalans, bascos, gallecs, mallorquins i valencians "sumin esforços" de cara a les eleccions europees del maig que ve. En una conferència al Kursal Donostia (Sant Sebastià) organitzada per la plataforma Gure Esku Dago, aquest dimecres al vespre, Torra ha afirmat que en el camí de la "recuperació de la sobirania" Catalunya i Euskadi poden ajudar-se per vèncer "l'autoritarisme espanyol". Així mateix, el president del Govern ha recomanat al sobiranisme basc que estableixi una "coordinació estable amb objectius compartits" perquè només la "transversalitat, generositat i unitat" han portat Catalunya "més lluny que mai, a les portes d'una República independent". Torra ha asseverat que cal posar en marxa un "front democràtic" que defensi "totes les llibertats", inclòs el dret a l'autodeterminació, davant d'una "regressió" de l'Estat que afecta tothom, segons ha dit. En aquest sentit, el president ha apuntat que aquest "front" pot tenir una "plasmació molt clara" en el marc dels comicis europeus, i ha llençat diverses preguntes a l'auditori del Kursaal: "Podem portar la veu llibre dels pobles a l'Europa dels estats? Podem fer sentir el clamor de la sobirania i democràcia al Parlament Europeu? Podem trobar-nos bascos, catalans i gallecs i avançar tots a la vegada per fer escoltar les nostres veus a la Unió Europea?". En la mateixa línia, Torra ha conclòs: "Junts som més forts, junts serem més lliures". Torra ha aprofitat l'escenari per asseverar que el dret a l'autodeterminació "no és negociable" i que, per tant, Euskadi també l'ha d'exigir. El president de la Generalitat ha animat els sobiranistes bascos a lluitar-hi, amb el coordinador general d'EH Bildu, Arnaldo Otegi, a primera fila -amb qui s'ha reunit prèviament. L'acte ha omplert el Kursaal de Sant Sebastià, amb més de 1.800 persones, que s'han aixecat durant la conferència de Torra per exigir la "llibertat" dels presos independentistes catalans. A la conferència hi han assistit el portaveu de JxCat, Albert Batet; el portaveu adjunt, Eduard Pujol; i la diputada Aurora Madaula -i una de les impulsores de la Crida. També hi han anat autoritats de la política basca com Markel Olano, Eider Mendoza, Imanol Lasa i Xabier Barandiaran (Diputació Gipuzkoa); Joseba Egibar, i Maria Eugenia Arrizabalaga (EAJ-PNV); el propi Otegi i Maddalen Iriarte (EH Bildu); Arkaitz Rodriguez (Sortu) i Angel Oiarbide (Gure Esku Dago).

Summary: Torra fa una crida des de Donostia per crear un "front democràtic" de catalans, bascos i gallecs a les eleccions europees


Aquest procés és essencial per al creixement de les cèl·lules tumorals i la generació de la metàstasi ACN Barcelona.-Un estudi de l'Institut de Recerca Biomèdica de Barcelona mostra que la inhibició de la proteïna p38 potencia la formació de nous vasos sanguinis en tumors de còlon humans i de ratolins. Aquest procés, anomenat angiogènesi, és essencial per al creixement de les cèl·lules tumorals i per a la generació de la metàstasi. El treball, publicat a la revista 'Nature Communications', pot contribuir a millorar els tractaments d'aquests tumors amb quimioteràpia, així com desenvolupar teràpies angiogèniques més eficaces per altres malalties.  Els investigadors han demostrat que l’activitat de p38 és important en un tipus determinat de cèl·lules anomenades cèl·lules mare mesenquimals (CMM), que tenen una alta plasticitat i es poden localitzar al voltant dels vasos sanguinis. Les CMM contribueixen a diferents processos, com ara el desenvolupament tumoral, i aquest estudi demostra concretament la seva importància en la regulació de l’angiogènesi.  Fins ara, s’havien descrit funcions de p38 en cèl·lules tumorals, però es coneixia molt poc sobre com actuava aquesta proteïna en les CMM i, encara menys durant el procés d’angiogènesi.  L’objectiu de l’estudi era precisament investigar el paper de p38 en la formació de nous vasos sanguinis durant la tumorigènesi. Les conclusions d’aquesta investigació permeten aprofundir en el coneixement dels mecanismes que regulen la formació de nous vasos sanguinis, i podrien tenir implicacions terapèutiques, optimitzant els tractaments de tumors amb quimioteràpia, així com en el tractament de malalties en les quals l’angiogènesi estigui compromesa.

Summary: Demostren que la proteïna p38 regula la formació de nous basos sanguinis en tumors


El Departament de Salut ha atribuit aquest dimarts l'augment de casos positius de coronavirus de l'última setmana a la regió sanitària de Lleida principalment a empreses agroalimentàries, una festa d'aniversari amb 20 persones i residències. Els sindicats CCOO i UGT demanen al Departament de Salut que no es criminalitzi el sector i s'especifiqui en quines empreses hi ha hagut rebrots perquè, de la mateixa manera que n'hi ha que "no ho estan fent bé", d'altres sí. En aquest sentit recorden que ja van denunciar que a l'escorxador Milsa de Lleida no s'estaven complint les mesures de seguretat. Precisament en aquesta empresa, amb tres positius confirmats, s'estan fent tests als treballadors aquest dimarts. El Departament de Salut ha informat que mentre que del 7 al 13 de maig es van detectar 45 casos nous a la regió sanitària de Lleida, del 14 al 21 se'n van detectar 142. Aquest augment l'expliquen per l'aparició de més casos en residències i empreses agroalimentàries, sense especificar però en quines. També en una festa d'aniversari amb 20 persones, quatres d'elles positives, que van acabar contagiant tothom. També entre el personal sanitari, tot i que puntualitzen que es tracta d'un degoteig semblant al que hi ha hagut durant tota la crisi.

Summary: Salut atribueix l'augment de casos a Lleida a empreses agroalimentàries, una festa d'aniversari i residències